REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj:

14. decembar 2015. godine

B e o g r a d

I N F O R M A C I J A

O JAVNOM SLUŠANjU ODBORA ZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANOM 10. DECEMBRA 2015. GODINE

 U Domu Narodne skupštine je 10. decembra 2015. godine, održano javno slušanje na temu „Zaštita dece u Srbiji – od zakona do sprovođenja“, u organizaciji Odbora za rad, socijalna pitanja, društvenu uključenost i smanjenje siromaštva, a na inicijativu predstavnika Mreže organizacija za decu Srbije i Društva za razvoj dece i mladih – Otvoreni klub.

 Javnom slušanju su u svojstvu govornika prisustvovali: Vesna Rakonjac, predsednica Odbora za rad, socijalna pitanja, društvenu uključenost i smanjenje siromaštva, Mirela Oprea, generalna sekretarka organizacije *Child Pact*, Endi Gut, regionalni ekspert u oblasti dečije zaštite, Tamara Lukšić Orlandić, koordinatorka Tima za implementaciju Indeksa dečije zaštite u Srbiji, Dragana Soćanin, predsednica Udruženja građana Roditelj, Predrag Petrović, direktor Republičkog zavoda za socijalnu zaštitu, Olgica Bajić, direktorka Društva za razvoj dece i mladih – Otvoreni klub i Saša Stefanović, direktor Mreže organizacija za decu Srbije.

 Javnom slušanju su prisustvovali sledeći narodni poslanici: Mirjana Dragaš i Milena Ćorilić (članice Odbora za rad, socijalna pitanja, društvenu uključenost i smanjenje siromaštva) i Marko Atlagić (član Odbora za obrazovanje, nauku, tehnološki razvoj i informatičko društvo).

 Ostali učesnici javnog slušanja su bili: Milena Antić Janjić, Ministarstvo za rad, zapošljavanje, boračka i socijalna pitanja, Mirjana Marković, Ministarstvo unutrašnjih poslova, Marija Kordić, Pokrajinski zaštitnik građana, Jasmina Ivanović, Sekretarijat za socijalnu zaštitu, Slavica Milojević i Mirjana Ognjanović, Republički zavod za socijalnu zaštitu, Srbijanka Đorđević, Komora socijalne zaštite, Dragan Potić, Opštinsko veće Opština Irig, Ivana Mihić, Filozofski fakultet Novi Sad, Iva Kljakić i Jelena Nastić, Agroinvest fondacija Srbija, kao i predstavnici nevladinih organizacija u oblasti zaštite dece: Olgica Stojić i Tatjana Varja Tomičić, Centar za rad sa decom, mladima i porodicom „Vrdničak“ Irig, Jelena Petrović, Praksis, Maja Mirkov i Biljana Janjić, MDRI-S, Gordana Jandrić, Centar za podršku ranom razvoju i porodičnim odnosima „Harmonija“, Snežana Andrejić i Slađana Čabrić, Udruženje samohranih majki „Kneginja Milica“, Zorica Sokolov i Mladen Milutinović, Otvoreni klub, Radomir Jevtić, „Korak napred“, Ana Radović, Centar za pozitivan razvoj dece i omladine, Vesna Petrović, Ljubica Beljanski Ristić, Suzana Ponjavić i Milan Ilijin, „Prijatelji dece“, Spomena Milačić, „Luneta“, Milenka Obradović, Katarina Majkić i Tatjana Lazor Obradović, Centar za proizvodnju znanja i veština, Gordana Plemić, „Roditelj“, Lidija Đorđević, „Atina“, Marija Petrović, Centar za prava deteta, Vidoje Radulović, „Dečije selo“ Sremska Kamenica i Miloš Tomaš, GRIG.

 Otvarajući javno slušanje, predsednica je podsetila da je povod za njegovo održavanje – predstavljanje Indeksa dečije zaštite, na osnovu kog se mere stepen razvoja i učinka jedne zemlje u oblasti zaštite dece. Procena Evropske komisije, u Izveštaju o napretku Srbije u procesu pridruživanja, jeste da su pravni i institucionalni okvir za zaštitu prava žena i dece dodatno poboljšani. Međutim, pred nama su i dalje brojni izazovi i potreba da se sprovedu mere koje će zaštitu dece podići na viši nivo. Naime, znatan broj dece iz osetljivih grupa se i dalje nalazi u krajnje nepovoljnom položaju, u uslovima koji umanjuju njihove šanse za odrastanje u okruženju koje im omogućava dostojanstven i kvalitetan život. Položaj romske dece je znatno pogoršan nakon majskih poplava, a novi izazov sa kojim se Srbija suočava, predstavlja i veliki broj migranata, koji i dalje pristižu. U vezi sa tim je pohvalila rad Vlade i Ministarstva za rad, koji su odigrali značajnu ulogu u prihvatu velikog broja izbeglica. Prema procenama, svaki četvrti migrant je maloletan, a do sad ih je bilo četiri hiljade bez roditeljske pratnje. Ovo predstavlja poseban problem, naročito kad su u pitanju devojčice adolescentkinje, koje u ovakvim situacijama lako postaju žrtve nasilja i trgovine ljudima. Ministarstvo za rad je uputilo svim centrima za socijalni rad, svojevrsno uputstvo kako da se ponašaju kad su deca migranti u pitanju.

 Osim toga, istakla je značaj pružanja veće podrške biološkoj porodici, jer su ispitivanja pokazala da je roditeljstvo predmet na koji treba usmeriti pažnju kad je dobrobit dece krajnji cilj. Zadatak je i ovog odbora i Ministarstva da se podstakne hraniteljstvo, s obzirom na to da deca bez roditeljskog staranja, koja se ne nalaze u kolektivnom smeštaju, već odrastaju u hraniteljskim porodicama, pokazuju veći napredak. Nažalost, roditelji su pored egzistencijalnih problema, suočeni i sa brojnim administrativnim preprekama u ostvarivanju prava, a naš je zadatak da se određene procedure pojednostave, u interesu krajnjih korisnika.

 Olgica Bajić, direktorka Društva za razvoj dece i mladih – Otvoreni klub, rekla je da je današnje javno slušanje posvećeno jednoj od najosetljivijih grupa, koja se susreće sa mnogim problemima, a koja ne može da se zalaže za poboljšanje svog položaja bez pomoći odraslih. Ova organizacija već 20 godina sprovodi određene programe za decu i mlade, a podržala je osnivanje regionalne mreže *Child Pact*, koja sprovodi projekat (finansiran od strane Evropske komisije), namenjen jačanju kapaciteta mreža organizacija za decu iz regiona. Pored jačanja kapaciteta, cilj je i zagovaranje poboljšanja položaja dece i ostvarivanje njihovih prava. Mreža *Child Pact* je izradila Indeks dečije zaštite, koji će danas biti predstavljen, a smatra se važnim dokumentom za sagledavanje položaja dece i mera koje države u regionu preduzimaju u pogledu njegovog unapređenja.

 Kao i predsednica, istakla je važnost skretanja pažnje donosiocima odluka na to da je potrebno što više pojednostaviti procedure za ostvarivanje prava porodica i dece.

 Mirela Oprea, generalna sekretarka organizacije *Child Pact*, rekla je da je o osnivanju ove regionalne inicijative počelo da se razmišlja pre dosta godina, a mreža je osnovana 2011. godine, jer se smatralo da je moguće postići više, ako se organizacije iz nekoliko zemalja regiona udruže s istim ciljem. Članice ove mreže nisu individualne organizacije, već nacionalne koalicije organizacija, koje čini oko 600 organizacija. One u okviru svog rada, vrše monitoring nad vladama svojih zemalja – da li poštuju i na koji način implementiraju Konvenciju UN o pravima deteta. Ovo je najšire ratifikovana konvencija u svetu (samo je dve zemlje nisu ratifikovale), ali je istovremeno i jedna od najmanje poštovanih. Zbog toga je kreiran Indeks dečije zaštite i trenutno je ovaj instrument u pilot fazi, u devet zemalja, a ima za cilj merenje nivoa razvoja dečije zaštite u svakoj zemlji. Na ovaj način će se doći do regionalne perspektive i moći će da se poredi situacija među zemljama.

 Endi Gut, regionalni ekspert u oblasti dečije zaštite, rekao je da je Indeks kreiran na osnovu Konvencije UN o pravima deteta, međutim, kako je u pitanju obimna konvencija, kao baza za Indeks su uzeti oni članovi Konvencije koji se direktno odnose na dečiju zaštitu. U Uputstvu za implementaciju Indeksa, postoje indikatori koji se odnose na svaki od pomenutih članova Konvencije. Svi ovi indikatori su kvalitativni i na osnovu dobijenih informacija se mogu dobiti odgovori – da, ne ili delimično. Međutim, kvantitativni indikatori su takođe bili potrebni, pa je korišćena baza podataka koju ima UNICEF, ali su uključeni i drugi kvantitativni indikatori koji posmatraju rezultate koje države daju u sklopu svojih usluga u oblasti dečije zaštite. Komponente koje su najvažnije za funkcionalni sistem dečije zaštite jesu: zakon i politike, usluge, odgovornost, kapacitet i koordinacija. Svaki indikator je u okviru komponente dečije zaštite smešten tako da doprinosi merenju u okviru nje i tako je razvijeno 626 indikatora. Na ovaj način, Indeks posmatra učinak svake vlade u pogledu zaštite dece, a upotreba istih indikatora i metodologije u svakoj od zemalja, dozvoljava poređenje rezultata Indeksa širom regiona.

 Predviđeno je da pilot projekat obuhvati devet zemalja, a do sad je pokriveno pet: Rumunija, Bugarska, Moldavija, Srbija i Gruzija, dok su četiri zemlje trenutno u procesu prikupljanja podataka: Jermenija, BiH, Albanija i Kosovo. Kad su u pitanju dobijeni rezultati, bitno je istaći da se iza svake brojke krije mnoštvo informacija. Većina zemalja se suočava sa poteškoćama u pogledu ljudskih kapaciteta i finansijskih resursa, infrastruktura je neadekvatna itd. Takođe, problemi su u većini zemalja prisutni kad su u pitanju transparentnost sistema žalbi i prikupljanje podataka na nacionalnom nivou.

 Govoreći o komparativnoj situaciji na osnovu kvanititativnih podataka, istakao je da ni jedna od pet zemalja ne odgovara zahtevima u potpunosti i dug je put do njihovog ispunjenja. Kad je u pitanju okvir koji čini pomenutih pet komponenti (politika, usluge, transparentnost, kapacitet i koordinacija), Srbija je na trećem mestu, što je i razumljivo, s obzirom na to da su Rumunija i Bugarska u ovom pogledu učinile velike napore u postupku pristupanja EU. Jaz u svim zemljama postoji između zakonodavnog okvira i njegove implementacije, a u Srbiji je on dosta velik. Kad je generalni rezultat u pitanju, Srbija zauzima treće mesto, a utisak je da će ostati na tom mestu i nakon dobijanja rezultata u zemljama u kojima se još uvek prikupljaju podaci.

 Tamara Lukšić Orlandić, koordinatorka Tima za implementaciju Indeksa dečije zaštite u Srbiji, rekla je da je njenom izlaganju prethodio opšti uvid u pilot projekat, a slede rezultati koji se odnose na Srbiju. Tim koji je radio u Srbiji, sastojao se od osam eksperata, od čega šest iz oblasti socijalne zaštite i dva pravnika. Radilo se postupno, a obrađeno je 11 članova Konvencije, kao i Opšti principi. Kvantitativni podaci koji daju okvir za sliku stanja, pokazuju da je Srbija najbolje rangirana (a ovde, između ostalog, spadaju podaci koji se odnose na broj specijalizovanih sudija na 100 hiljada stanovnika, ukupna izdvajanja za socijalnu zaštitu u odnosu na BDP i ukupni troškovi za dečiju zaštitu). Srbija je najlošije rangirana kad su u pitanju tri indikatora: ukupan broj dece sa smetnjama u razvoju i invaliditetom na smeštaju, ukupan broj usvojene dece na 100 hiljada dece i broj usvojene dece sa smetnjama u razvoju – ukupno 13 i to je međunarodno usvojenje, dok na nacionalnom nivou nije bilo ni jednog ovakvog usvojenja.

 Objasnila je da je u prikupljanju podataka korišćena raspoloživa literatura, pouzdan izvor informacija je bio i Republički zavod za socijalnu zaštitu, dok Ministarstvo za rad nije imalo dovoljno neophodnih informacija na svom sajtu, a korišćeni su i izveštaji nevladinih organizacija i istraživanja (analize stručnjaka). Došlo se do saznanja da je situacija u oblasti zaštite dece daleko od idealne, da su pravni okvir i mere politike na dosta visokom nivou, ali da finansijski standardi ne postoje kod većine usluga (čak i kod onih koji dobro funkcionišu, kao što je npr. sistem usvojenja) itd. Uočen je i nedostatak pouzdanih podataka (npr. o deci ulice, trgovini decom, deci žrtvama nasilja, zloupotrebi droge), kao i nedostatak određenih institucija u sistemu socijalne zaštite (npr. za rehabilitaciju žrtava različitog porekla). Takođe, ni jedna nevladina organizacija do kraja 2013. godine nije dobila licencu za rad, a nedostaje i koordinacija aktera, čak i kad postoje protokoli.

 Kad su u pitanju pravni okvir i upravljanje, rekla je da je veliki posao pred nama. Naime, sveobuhvatni pregled zakonodavstva, u smislu kompatibilnosti sa Konvencijom, nije urađen od strane Vade, već je to uradila nevladina organizacija, uz podršku UNICEF. Zatim, nije donet sveobuhvatni zakon o deci, nema stalnog mehanizma za koordinaciju politika između centralnog i lokalnog nivoa, ne postoji jasna procedura za utvrđivanje dela budžeta namenjenog deci, a izdvajanja za najugroženiju decu su potpuna nepoznanica. Osim toga, ne postoji ni mehanizam za uključivanje i konsultovanje dece o pitanjima koja ih se tiču.

 Kad je reč o politikama u ovoj oblasti, Srbija je na trećem mestu, a konstatovano je odsustvo finansijskih standarda (za usluge podrške), standarda kvaliteta za pojedine usluge (usvojenje, savetodavna pomoć i podrška, tretman i rehabilitacija zavisnika od droge) i ne postoji strategija koja bi se odnosila na decu beskućnike i decu ulice.

 Kad su u pitanju usluge socijalne zaštite, Srbija je na drugom mestu. Nedovoljno su razvijene usluge za decu: sa smetnjama u razvoju i invaliditetom i njihove porodice, decu ulice, decu beskućnike, decu žrtve nasilja i seksualne eksploatacije.

 Najslabiju kariku predstavljaju kapaciteti, i to u svim aspektima: kadrovski potencijali, finansijska sredstva, infrastruktura i oprema.

 U pogledu odgovornosti rezultat takođe nije za pohvalu – ne postoje posebni sudovi za decu, mehanizmi za utvrđivanje odgovornosti nisu nezavisni (već su u okviru Ministarstva), žalbeni mehanizmi za javne pružaoce usluga nisu prilagođeni deci itd.

 Kad je koordinacija u pitanju, uprkos tome što postoje protokoli, utvrđene su određene manjkavosti. Naime, nisu precizno prepoznate uloge i odgovornosti svih nosilaca i nedostaju jasne smernice za njihovo postupanje, a posebno je slaba koordinacija između nadležnih službi.

 Oblast socijalnog rada je regulisana zakonom, postoji funkcionalno, profesionalno telo u vidu Komore i sprovodi se kontinuirano i obavezno obrazovanje socijalnih radnika.

 Na osnovu svega navedenog, država bi između ostalog trebalo da: ubrza proces licenciranja, ojača inspekcijski rad u socijalnoj zaštiti, žalbene mehanizme prilagodi deci i utvrdi listu informacija koje je potrebno prikupljati tokom godine, koristeći Indeks dečije zaštite. Takođe, nevladine organizacije bi trebalo: da u okviru svojih programskih ciljeva lobiraju za unapređenje stanja u ovoj oblasti, da se bore za izmenu strogih uslova za dobijanje licenci, da se umrežavaju na nacionalnom i međunarodnom nivou i budu promoteri napretka.

 Istakla je da situacija u oblasti zaštite dece nikad nije dovoljno dobra, tj. da uvek može bolje, a Indeks dečije zaštite predstavlja adekvatan odgovor na taj zahtev i ukoliko se bude ponavljao u regularnim razmacima (svake druge godine) može da postane uticajan mehanizam za unapređenje prava dece u našoj zemlji.

 Dragana Soćanin, predsednica Udruženja građana „Roditelj“, predstavila je preporuke koje su nastale na osnovu rezultata Indeksa. Preporuke su za sad preliminarne, a da bi bile izrađene konačne, potrebne su detaljna i dubinska analiza rezultata. Preporuke se odnose na sledeće: ulaganje većih napora u reformu socijalne zaštite i deinstitucionalizaciju dece sa smetnjama u razvoju, pre svega, kao i razvoj usluga u zajednici za podršku porodicama sa decom sa smetnjama u razvoju; unapređenje instituta usvojenja i specijalizovane hraniteljske i srodničke zajedničke brige za decu sa smetnjama; razvoj i uspostavljanje finansijskih i standadra kvaliteta za sve usluge koje priznaje Zakon o socijalnoj zaštiti. Kad su u pitanju pravni okvir i upravljanje, potrebno je: da Vlada primeni temeljni pregled svih zakona u ovoj oblasti, kako bi se naš pravni regulatorni okvir uskladio sa zahtevima člana 4. Konvencije; doneti zakon o pravima i zaštiti dece; uspostaviti i poboljšati mehanizme za koordinaciju politika između nacionalnog i lokalnog nivoa; uspostaviti specijalizovanog zaštitnika građana za decu. Ključne preporuke koje se odnose na zakonski okvir govore da je potreban dalji rad na njegovom poboljšanju u pogledu međusektorske koordinacije, najpre u vezi sa decom koja žive na ulici i dečijim radom i eksploatacijom; usvojiti strategije koje bi se bavile pitanjima dece koja žive i rade na ulici; preformulisati politiku za zaštitu dece, sa naglaskom na većem učešću dece u procesu donošenja odluka u pitanjima koja se odnose na njih.

 Predrag Petrović, direktor Republičkog zavoda za socijalnu zaštitu, rekao je da se praćenje dece u sistemu socijalne zaštite oslanja na normativno-pravni okvir, koji je definisan Porodičnim zakonom, Zakonom o socijalnoj zaštiti, Zakonom o finansijskoj podršci porodici sa decom, kao i podzakonskim aktima koji proizlaze iz njih. Ciljevi sistema socijalne zaštite su orjentisani na: ostvarivanje materijalne sigurnosti i nezavisnosti, obezbeđivanje dostupnosti usluga, ostvarivanje prava i obezbeđivanje jednakih mogućnosti za život, podsticanje socijalne uključenosti, očuvanje porodičnih odnosa, prevenciju, saniranje posledica zlostavljanja, zanemarivanja, eksploatacije itd. Socijalna zaštita dece se ostvaruje putem podrške porodici i deci, pružanjem usluga socijalne zaštite i aktivnostima koje predupređuju, umanjuju i otklanjaju zavisnost od samog ovog sistema. Deca postaju korisnici ovog sistema onda kad su im usled životnih okolnosti ugroženi zdravlje, bezbednost i razvoj i kad je izvesno da bez podrške tog sistema, ne bi mogla da dostignu optimalni nivo razvoja. Republički zavod sve ovo prati i prikuplja podatke od ustanova socijalne zaštite i centara za socijalni rad, i na godišnjem nivou sačinjava izveštaje o radu.

 Kad su u pitanju opšti pokazatelji, povećava se broj dece u sistemu socijalne zaštite (u poslednjih nekoliko godina je porastao za oko 20%), dok broj dece u opštoj populaciji opada. Ovaj podatak je indikativan i treba ga imati u vidu.

 Kad je u pitanju udeo dece korisnika socijalne zaštite u opštoj populaciji, svako osmo dete učestvuje u ovom sistemu, tj. 15% dece iz opšte populacije je u njemu prisutno na različite načine. Povećan je broj dece žrtava nasilja, zanemarivanja i seksualnog nasilja za 57%. Međutim, ovde nije reči samo o povećanom fenomenu, već i o vođenju bolje evidencije i ozbiljnijem prikupljanju podataka. Najveći je udeo dece koja su socijalno ili materijalno ugrožena, a u 2014. godini je on iznosio više od 57%. Korisnici prava na novčanu socijalnu pomoć su 48 hiljada porodica sa 96 hiljada dece. Kad se posmatra struktura ovih porodica, mnogo je više porodica sa većim brojem dece.

 Kad su u pitanju zadaci Republičkog zavoda za narednu godinu, rekao je da Zavod ne samo da prikuplja podatke i analizira ih, već priprema i sprovodi obuke za zaposlene u centrima za socijalni rad i daje im supervizijsku podršku. Jedan od zadataka je i unapređenje sistema evidentiranja i izveštavanja, kao i dalji razvoj usluga koje se odnose na podršku biološkoj porodici, a nova usluga koju razvija Zavod uz podršku UNICEF jeste porodični saradnik.

 Najavio je skori početak javne rasprave o Nacrtu zakona o finansijskoj podršci porodici sa decom.

 Saša Stefanović, direktor Mreže organizacija za decu Srbije, rekao je da je danas izneto mnoštvo informacija, a na svima prisutnima je da ove podatke iskoriste za dalji razvoj politika. Opšte je poznato da je za decu uvek najbolje da budu u okviru porodice, pa je potrebno naći načina, kroz izmene zakonodavstva i sl. da se obezbedi adekvatna podrška roditeljstvu. U skladu sa tim, treba da postoje razvijene usluge koje će biti na raspolaganju deci i porodici, na nacionalnom nivou, a važno je da u osmišljavanje ovih programa budu uključeni i sami roditelji. Mreža je već na insistiranje roditelja pokrenula inicijativu za pojednostavljivanje procedura i smanjivanje administracije, a prvi korak će biti izrada analize – šta je to što roditelje onemogućava da ostvare svoja prava.

 Tatjana Varja Tomičić iz Centra za rad sa decom, mladima i porodicom „Vrdničak“ Irig, koja je i sama roditelj deteta s autizmom, govorila je o teškoćama sa kojima se roditelji dece sa smetnjama u razvoju svakodnevno suočavaju u ostvarivanju svojih prava. Najpre, mnogi roditelji nisu u potpunosti informisani o pravima koja im po zakonu pripadaju, niti o tome na koji način mogu da ih ostvare. Prinuđeni su mnogo novca i energije da ulože u odgajanje i brigu o detetu, koje je usled socijalne isključenosti osuđeno na provođenje vremena u kući, pa se postavlja pitanje kako naći dodatno vreme za prikupljanje brojne neophodne dokumentacije, kako bi bili zadovoljeni svi administrativni zahtevi koji se stavljaju pred roditelje ove dece. Ona imaju pravo na ostvarivanje svih zakonskih prava, a dužnost je društva, lokalne samouprave i same države da im to omoguće. Nedostatak stručne podrške koja bi obezbedila uključivanje u društvo je posebno vidljiv u malim gradovima i u ruralnim područjima. Stoga ova deca nemaju mogućnost sticanja veštine samostalnog življenja i posle smrti roditelja ili članova porodice koji brinu o njima, bivaju smešteni u institucije, što je samo po sebi traumatično iskustvo. Jedan od osnovnih ciljeva treba da bude razvijanje sistema koji će obuhvatiti svu decu sa smetnjama u razvoju kojoj je pomoć potrebna, uz korišćenje resursa u okviru zajednice, koji su dostupni, postojeći i realni u nacionalnom kontekstu. Na kraju je podvukla da je neophodno izjednačiti roditelje dece sa smetnjama u razvoju sa hraniteiljma, obezbediti dostupnost informacija o pravima i načinima njihovog ostvarivanja, kao i veći medijski prostor.

 Predsednica je rekla da je važno čuti ovakve primere iz prakse, kako bi buduće delovanje bilo usmereno na pomoć u ostvarivanju prava svima kojima je to potrebno. Međutim, ovakvi problemi ne treba da se rešavaju pojedinačno, već sistemski i kroz multiresorni pristup, jer su ovo pitanja koja se odnose i na zdravstvo, i na obrazovanje i na socijalnu zaštitu i svi treba da budu uključeni. Predstoji veliki posao, a ovo javno slušanje predstavlja samo prvi korak.

 INFORMACIJU SAČINILA

 Hana Butković